Keturių Kantonų ežeras

Keturių kantonų ežeras (, ) – ežeras vidurio Šveicarijoje, ketvirtas pagal dydį šalyje. Ežero plotas 113,6 km², didžiausias gylis 214 metrų.

Ežero pavadinimą lėmė geografinis išsidėstymas: jį supa keturi istoriniai Šveicarijos kantonai: Uris, Švicas, Untervaldenas (dabar padalintas į Obvaldeną ir Nidvaldeną) ir Liucerna. Ežeras taip pat vadinamas Liucernos ežeru, kadangi didžiausias miestas prie ežero yra Liucerna. Ežero pakrantėje įsikūrusios seniausios Šveicarijos gyvenvietės: Kiusnachtas, Vegisas, Vicnau, Gersau, Brunenas, Altdorfas, Buochsas ir Treibas. Be to pietiniame ežero krante yra Riutlių pieva, tradiciškai laikoma Šveicarijos federacijos įkūrimo vieta.

Ežerą įmanoma apvažiuoti automobiliu, bet kelias vingiuotas, lėtas ir kartais eina tuneliais. Tuzinai garlaivių kursuoja tarp ant kranto įsikūrusių miestų. Ežeras populiarus vietinių ir užsienio turistų objektas, pakrantėje yra daugybė viešbučių ir kurortų.

700 metų šalies metinėms buvo pastatytas 35 km ilgio Šveicarų kelias aplink Liucernos ežerą.


Ežero paviršius yra žemiausia Urio, Obvaldeno ir Nidvaldeno kantonų vieta.

Kategorija:Šveicarijos ežerai
Kategorija:Obvaldenas